## Pravilnik o uvjetima u pogledu prostora, stručnih radnika i medicinsko-tehničke opreme za obavljanje uzimanja, pohranjivanja i presađivanja očnih tkivnih presadaka

### NN 44/2007 (30.4.2007.), Pravilnik o uvjetima u pogledu prostora, stručnih radnika i medicinsko-tehničke opreme za obavljanje uzimanja, pohranjivanja i presađivanja očnih tkivnih presadaka

# MINISTARSTVO ZDRAVSTVA I SOCIJALNE SKRBI

**1481**

Na temelju članka 28. stavka 2. Zakona o uzimanju i presađivanju dijelova
ljudskog tijela u svrhu liječenja (»Narodne novine«, br. 177/04), uz prethodno
pribavljeno mišljenje Hrvatske liječničke komore ministar zdravstva i socijalne
skrbi donosi

## PRAVILNIK

### O UVJETIMA U POGLEDU PROSTORA, STRUČNIH RADNIKA I MEDICINSKO-TEHNIČKE OPREME ZA OBAVLJANJE UZIMANJA, POHRANJIVANJA I PRESAĐIVANJA OČNIH TKIVNIH PRESADAKA

I. OPĆE ODREDBE

Članak 1.

Ovim Pravilnikom propisuju se uvjeti u pogledu prostora, stručnih radnika i
medicinsko-tehničke opreme kojima moraju udovoljavati zdravstvene ustanove za
obavljanje djelatnosti uzimanja, pohranjivanja i presađivanja očnih tkivnih
presadaka.

Članak 2.

Pod pojmom očni tkivni presadci podrazumijevaju se: rožnica, sklera, limbalne
stanice i amnijska membrana.
Pod pojmom pohranjivanja podrazumijeva se: testiranje, obrada, čuvanje,
skladištenje, provjera kvalitete i prijevoz očnih tkivnih presadaka.

Članak 3.

Uzimanje, pohranjivanje i presađivanje očnih tkivnih presadaka može se obavljati
u zdravstvenim ustanovama koje ispunjavaju uvjete propisane ovim Pravilnikom.

II. UVJETI U POGLEDU PROSTORA

*Uzimanje očnih tkivnih presadaka*
Članak 4.

Postupci uzimanja tkiva s umrle osobe obavljaju se u prostoriji ili za tu
namjenu označenom dijelu prostora odjela patologije površine najmanje 7m2.
Prostor iz stavka 1. ovoga članka mora imati perive površine poda i zidova te
sanitarni čvor za pranje ruku propisan za obavljanje kirurške djelatnosti
sukladno Pravilniku o minimalnim uvjetima u pogledu prostora, radnika i
medicinsko-tehničke opreme za obavljanje zdravstvene djelatnosti.
Postupci uzimanja tkiva darivateljice amnijske membrane obavlja se u operativnoj
dvorani odjela ginekologije u prostoru sukladno Pravilniku o minimalnim uvjetima
u pogledu prostora, radnika i medicinsko-tehničke opreme za obavljanje
zdravstvene djelatnosti.

*Pohranjivanje očnih tkivnih presadaka*
Članak 5.

Zdravstvena ustanova za pohranjivanje očnih tkivnih presadaka mora imati posebnu
ustrojbenu jedinicu za tu namjenu (u daljnjem tekstu: očna banka) s ograničenim
pristupom za isključivo ovlašteno osoblje.
Prostor za pohranjivanje očnih tkivnih presadaka mora imati:
– prostor za prijam tkiva od najmanje 6 m2,
– prostor za pripremu materijala za pohranjivanje tkiva izvan sterilne jedinice
laboratorija očne banke od najmanje 4 m2,
– prostoriju sterilne jedinice laboratorija očne banke od najmanje 12 m2,
– prostor za hipotermičku pohranu, presvlačenje i sanitarni čvor za pranje ruku
propisan za obavljanje kirurške djelatnosti, za dekontaminaciju tkiva sa
sanitarnim čvorom, od najmanje 4 m2,
– prostoriju za liječnika od najmanje 12 m2,
– spremište medicinskog materijala od najmanje 8 m2,
– prostor za odlaganje medicinskog i drugog otpada od najmanje 2 m2,
– informatičku jedinicu za administrativne poslove, arhivu i ostalu
dokumentaciju od najmanje 12 m2.
Očna banka može imati svoj serološki laboratorij za izvođenje nužnih seroloških
testova ili može slati uzorke krvi darivatelja na serološko testiranje u suradnu
zdravstvenu ustanovu.
Zidovi i podovi prostora za dekontaminaciju očnih tkivnih presadaka, prostora za
pohranjivanje očnih tkivnih presadaka, prostora za presvlačenje, sanitarnog
čvora za pranje ruku, sanitarnog čvora za pranje ruku propisanog za obavljanje
kirurške djelatnosti i prostorije sterilne jedinice laboratorija očne banke
trebaju biti od perivog materijala.

*Presađivanje očnih tkivnih presadaka*
Članak 6.

Za presađivanje očnih tkivnih presadaka zdravstvena ustanova mora imati očnu
operacijsku dvoranu.
Očna operacijska dvorana mora ispunjavati uvjete propisane za operacijsku
dvoranu za obavljanje kirurške djelatnosti sukladno Pravilniku o minimalnim
uvjetima u pogledu prostora, radnika i medicinsko-tehničke opreme za obavljanje
zdravstvene djelatnosti.
Prostorija ordinacije djelatnosti oftalmologije te prostorija za smještaj
bolesnika na odjelu djelatnosti oftalmologije zdravstvene ustanove moraju
ispunjavati uvjete propisane Pravilnikom o minimalnim uvjetima u pogledu
prostora, radnika i medicinsko-tehničke opreme za obavljanje zdravstvene
djelatnosti.

III. UVJETI U POGLEDU STRUČNIH RADNIKA

*Uzimanje očnih tkivnih presadaka*
Članak 7.

Uzimanje očnih tkivnih presadaka može obavljati zdravstvena ustanova koja
ispunjava sljedeće uvjete u pogledu stručnih radnika:
– ima u radnom odnosu najmanje 1 specijalista oftalmologije s najmanje dvije
godine kirurškog oftalmološkog iskustva ili 1 liječnika specijalizanta
oftalmologije koji je završio osnovni tečaj ili edukaciju za postupke uzimanja
očnih tkivnih presadaka te medicinsku sestru/medicinskog tehničara.

*Pohranjivanje očnih tkivnih presadaka*
Članak 8.

Pohranjivanje očnih tkivnih presadaka može obavljati zdravstvena ustanova koja
ispunjava sljedeće uvjete u pogledu stručnih radnika:
– za standard do 400 izdanih tkivnih presadaka godišnje zdravstvena ustanova
mora imati u radnom odnosu najmanje: voditelja očne banke – specijalista
oftalmologije, 1 medicinsku sestru/medicinskog tehničara i 1 laboratorijskog
tehničara;
– za standard veći od 400 izdanih tkivnih presadaka godišnje zdravstvena
ustanova mora imati u radnom odnosu najmanje: voditelja očne banke –
specijalista oftalmologije, 1 inženjera laboratorijske dijagnostike, 1
medicinsku sestru/medicinskog tehničara, 1 laboratorijskog tehničara i 1
administratora srednje ili više stručne spreme.
Voditelj očne banke iz stavka 1. ovoga članka mora biti specijalist
oftalmologije s najmanje dvije godine radnog iskustva i s edukacijom na području
pohranjivanja očnih tkivnih presadaka.

*Presađivanje očnih tkivnih presadaka*
Članak 9.

Odobrenje ministra nadležnog za zdravstvo (u daljnjem tekstu: ministar) za
postupak presađivanja očnih tkivnih presadaka daje se na rok od godine dana
zdravstvenoj ustanovi koja ispunjava sljedeće uvjete u pogledu stručnih radnika:
– ima u radnom odnosu najmanje 1 specijalista oftalmologije s najmanje pet
godina kirurškog oftalmološkog iskustva koji je sudjelovao u najmanje 10
postupaka presađivanja očnih tkivnih presadaka i izvršio najmanje 5 postupaka
presađivanja uz nadzor specijalista oftalmologije, 1 specijalista
anesteziologije, reanimatologije i intenzivnog liječenja te 2 medicinske
sestre/medicinska tehničara.
Zdravstvenoj ustanovi iz stavka 1. ovoga članka daje se odobrenje ministra za
obavljanje presađivanja očnih tkivnih presadaka, na prijedlog povjerenstva koje
imenuje ministar, bez vremenskog ograničenja, ako je u razdoblju od godinu dana
od dana davanja odobrenja izvršila najmanje 10 presađivanja rožnice i 10
presađivanja amnija te 2 presađivanja sklere i limbalnih stanica.

IV. UVJETI U POGLEDU MEDICINSKO-TEHNIČKE OPREME

*Uzimanje očnih tkivnih presadaka*
Članak 10.

Za uzimanje očnih tkivnih presadaka zdravstvena ustanova mora imati:
– kirurški oftalmološki instrumentarij za uzimanje očnog bulbusa ili tkiva oka,
ormarić za zaštitnu medicinsku odjeću, standardne materijale i tekućine za
uzimanje očnih tkivnih presadaka te prijenosnik.

*Pohranjivanje očnih tkivnih presadaka*
Članak 11.

Za pohranjivanje očnih tkivnih presadaka zdravstvena ustanova mora imati:
1. sterilnu komoru-tipa laminar flow,
2. inkubator za vrijeme karantene,
3. inkubator za tkiva koja su spremna za presađivanje,
4. svjetlosni, endotelni ili spekularni mikroskop za pregled endotela rožnice s
informatičkom arhivom fotografija,
5. vodenu kupelj,
6. frižider za održavanje temperature + 4 °C,
7. ledenicu za održavanje temperature -20 °C,
8. stolić za instrumente,
9. kirurški oftalmološki instrumentarij za enukleacije i obrade rožnice,
10. telefon,
11. telefaks,
12. 2 računalne jedinice s internet vezom i printerom,
13. ormare za arhiviranje dokumentacije koji se mogu zaključati,
14. ormare i spremnike za medicinski materijal,
15. standardnu radnu odjeću i obuću za djelatnost kirurgije,
16. prijenosnik.

*Presađivanje očnih tkivnih presadaka*
Članak 12.

Za presađivanje očnih tkivnih presadaka zdravstvena ustanova mora imati:
1. operacijski mikroskop,
2. operacijski stol,
3. stolić za instrumentarij,
4. mikrokirurški instrumentarij,
5. biomikroskop s aplanacijskim tonometrom,
6. kornealni topograf,
7. pahimetar,
8. oftalmoskop,
9. opremu za ispitivanje vida,
10. računalo s internet vezom i printerom,
11. telefaks,
12. telefon.

Članak 13.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/07-05/03
Urbroj: 534-07-07-1
Zagreb, 18. travnja 2007.

Ministar
**doc. dr. sc. Neven Ljubičić**, v. r.

Pravilnik, NN 44/2007-1481
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)